
ВЪПРОС № 63) 
НИИСМ ЕООД   е  нотифициран орган за оценяване на съответствието, сертификация и изпитване на строителни продукти със собствена акредитирана лаборатория. Основната ни дейност е в съзвучие с една от основните цели на процедурата BG161PO003-2.1.12 - постигане на съответствие на продукти с европейските и международни стандарти.

Като орган за сертификация и изпитване на строителни продукти, ни интересува възможността за инвестиционна подкрепа – инвестиране в ново оборудване и нови технологии.

НИИСМ ЕООД  изпитва и оценява съответствието на топлоизолационни продукти и топлоизолационни системи. Тези изпитвания са пряко свързани с една от основните насоки на българската енергийна политика, а именно енергийната ефективност и намаляване на енергийното потребление.
Оценката на съответствието на тези продукти с европейските и международни стандарти изисква ново модерно оборудване, което е скъпо.

Въпросът ни е дали фирмата ни може да кандидатства за получаване на безвъзмездна финансова помощ по Оперативна програма ”Развитие на конкурентоспособността на българската икономика” 2007-2013 г, приоритетна ос 2, област на въздействие 2.1, операция 2.1.2: „Покриване на международно признати стандарти” ?

Анелия
1.8.2011 г.
ОТГОВОР № 63) 
Допустимите дейности по настоящата процедура за предоставяне на безвъзмездна фианансова помощ следва да бъдат насочени към изпълнението на проекти в една или повече от следните четири допустими области: 

1. Въвеждане на стандартизирани системи за управление в предприятията; 

2. Въвеждане на софтуерни системи за управление на: ресурсите на  предприятията (ERP системи); работата с клиенти (CRM системи); производствените ресурси (MOM системи); и/или друг вид системи за управление на предприятията; 

3. Въвеждане на добри производствени практики (ДПП);

4. Постигане на продуктово съответствие от предприятията.

В последният случай, допустимите дейности включват предоставяне на професионални съвети и консултации, пряко свързани с постигане на съответствие на продукти с европейски/международни стандарти (CE и други маркировки, екомаркировка, оценка на съответствието и др.), инвестиции в ново оборудване и технологии, допринасящи за постигане на съответствие на продукти с европейски/международни стандарти и удостоверяване на съответствието на продукти с европейски/международни стандарти.

Посочените по-горе дейности се отнасят до постигане на съответствие на собствени продукти на предприятието-кандидат с европейски/международни стандарти, а не до извършване на външна услуга за трети лица.

Допълнително следва да имате предвид, че задължителен краен резултат от изпълнението на проектите, свързани с постигането на продуктово съответствие, е придобиването на сертификат за удостоверяване на съответствието или поставена маркировка за съответствие (СЕ и други маркировки съгласно Закона за техническите изисквания към продуктите и подзаконовите нормативни актове към него/присъден знак за екомаркировка). Ако в срока на изпълнение на проекта не бъде получен съответния изискуем документ/поставена маркировка за съответствие „СЕ”/присъден знак за екомаркировка, извършените разходи за въвеждането, инвестициите и удостоверяване на съответствието, няма да бъдат признати, като бенефициентът следва да върне предоставените му от Договарящия орган по настоящата процедура средства със съответната законна лихва.
ВЪПРОС № 64) 
“Слънчев бряг” АД е търговско дружество, в което основни акционери са Министерство на икономиката, енергетиката и туризма -75%,  “Слънчев бряг Холдинг” АД  -10.1%.  Дружество притежава  1  957  808 акции. Управлява се от съвет на директорите: 

Златко Тодоров Димитров – Председател, Мария Маринова Михалева   -  Изпълнителен Директор, Иво Симеонов Маринов, Константин Димов Лефтеров, Соня Маркова Енолова.

Г-н Златко Димитров е областен управител на Област Бургас, а г-н Иво Маринов е заместник министър в МИЕТ.

“Слънчев бряг” АД има желание да кандидатсва с проектно предложение по открита процедура за конкурентен подбор на проекти с определен срок на кандидатстване: BG161PO003-2.1.12  “Покриване на международно признати стандарти и въвеждане на системи за управление в предприятията” по ОПЕРАТИВНА ПРОГРАМА "РАЗВИТИЕ НА КОНКУРЕНТОСПОСОБНОСТТА НА БЪЛГАРСКАТА ИКОНОМИКА" 2007-2013.

Моля да ни информирате дали “Слънчев бряг” АД е допустим кандидат по настоящата процедура.
Мария Михалева

1.8.2011 г.
ОТГОВОР № 64) 
По отношение на допустимостта на предприятия с държавно участие, какъвто е Вашият случай, в процедурите за подбор на проекти по ОП „Конкурентоспособност” и конкретно процедура BG161PO003-2.1.12 „Покриване на международно признати стандарти и въвеждане на системи за управление в предприятията” следва да имате предвид чл. 7, ал. 2, т. 1 от ПМС № 121/31.05.2007 г., съгласно който в процедурите за подбор на проекти не могат да участват кандидати, при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на пар.1, т. 1 от Допълнителните разпоредби на Закона за предотвратяване и установяване на конфликт на интереси с Ръководителя на Управляващия/Договарящия орган. 

Предвид това, в случай че не е налице обстоятелство, пораждащо съмнение за наличие на конфликт на интереси като например член на управителния или контролния орган на „Слънчев бряг” АД, както и временно изпълняващ такава длъжност, включително прокурист или търговски пълномощник, да е съпруг или лице, което се намира във фактическо съжителство, роднина по права линия, или по съребрена линия – до четвърта степен включително, или роднина по сватовство – до втора степен включително с Ръководителя на Управляващия или Договарящия орган по оперативната програма, е допустимо участието на „Слънчев бряг” АД като кандидат по процедурата.  
